শামসুজ্জামান খান: আমার শিক্ষকরা সবাই অসাম্প্রদায়িক ছিলেন। তবে ফোকলোর সম্পর্কে কারো কোনো আগ্রহ ছিল না। আমার আসার পেছনে কারণ, বোধহয় আমার রক্তের মধ্যে আছে, আমি বলব। কারণ, আমাদের পরিবারের আদালত খান, উনি ছিলেন বাঙালি মুসলমানদের মধ্যে একমাত্র প্রুটুলিয়া কলেজের মুন্সি। এবং উনি অসাম্প্রদায়িক ছিলেন, সেকালে মুসলিমরা মুসলমান ছাড়া অন্যকিছু নিয়ে ভাবতে পারত না; অথচ উনি ইংরেজিতে বই লিখেছেন কাশীদাসের রামায়নের উপর। এটা আমি তোমাকে দেখাতে পারব। এর একটা প্রভাব ছিল। আর আমার নানা চাকরি করতেন আচার্য প্রফুল্লচন্দ্র রায়ের ওখানে। আচার্য খুবই আদর করতেন তাকে। অর্থাৎ আমার পারিবারিক পরিবেশের মধ্যেও অসাম্প্রদায়িক চেতনার মনোভাব ছিল। এবং আমার বাবাও ছিলেন হোসেন শহীদ সোহরাওয়ার্দীর অনুসারী। তো এই সবটা মিলিয়েই সম্ভবত অসাম্প্রদায়িকতা আমি পেয়েছি। আরেকটা জিনিস খুঁজে পেলাম এই সাম্প্রতিককালে। মীর মশাররফ হোসেনের চিঠিপত্র বেরিয়েছে, সেখানে লেখা আছে এহলাদাত খান, তিনি যখন বিপদে পড়েছিলেন, টাঙ্গাইলের চাকরি বাকরি নিয়ে মামলা হচ্ছে; পঞ্চাশ টাকা তাকে পাঠিয়েছিলেন। সেকালে পঞ্চাশ টাকা অনেক টাকা। এবং আমার দাদা যিনি ছিলেন আহমদ খান, তিনি কবি কায়কোবাদকে চাকরি দিয়েছিলেন। উনি পোস্ট অফিসে চাকরি করতেন। কায়কোবাদকেও পোস্ট অফিসে চাকরি দিয়েছিলেন। এইসব ব্যাপারগুলোর প্রভাব আমার মধ্যে ছিল। কিন্তু তখনো ফোকলোর সম্পর্কে গভীরভাবে সিস্টেমেটিক্যালি আমার চিন্তা ভাবনা কিছুই ছিল না। তো এরপরে জগন্নাথ কলেজের অবস্থা যখন খারাপ হয়ে গেল, মোনায়েম খানের অত্যাচার তীব্র হলো, তারপরে জগন্নাথ কলেজকে সরকারি করার চেষ্টা করা হচ্ছে, অজিত বাবুকে নির্যাতন করা হচ্ছে, তিনি হিন্দু বলে তাকে সরিয়ে দেয়ার চেষ্টা চলছে। তিনি প্রথমে মতিঝিল কলেজে গেলেন, যেতে বাধ্য হলেন। আমি ভাবলাম যে, এখানে বোধহয় আমাদের আর চাকরি করা যাবে না। কারণ, আমরা মানুষটাই অসাম্প্রদায়িক, একটা মিশ্রিত সংস্কৃতিকে আমরা বিশ্বাস করি। তখন গোলাম মুর্শিদ ছিলেন পূর্ব পাকিস্তানের কৃষি বিশ্ববিদ্যালয়ের বাংলা বিভাগের অধ্যাপক। তিনি রাজশাহী ইউনিভার্সিটিতে চলে গেলেন। পোস্টটা খালি হয়ে গেল। আমি দরখাস্ত দিলাম। আমরা সাইত্রিশজন ইন্টারভিউ দিয়েছিলাম। আমাকে সিলেক্ট করা হলো। ইন্টারভিউ বোর্ডে ছিলেন আব্দুল হাই সাহেব, ডক্টর এনামুল হক সাহেব, সৈয়দ আলী আহসান সাহেব, কাজী আব্দুল মান্নান সাহেব। বড় বড় পণ্ডিতরা ছিলেন। তো তারা আমাকে সিলেক্ট করলেন। আমি ওখানে গেলাম। পাঁচ বছর ওখানে অধ্যাপনা করেছিলাম। ওটা আবার আরেকটা জীবন হলো। কৃষির নানা বিষয়ের ধারণা জন্মাল। এরপর দেশ স্বাধীন হওয়ার পরে তো আমি বাংলা একাডেমিতে চলে আসলাম। উপ-পরিচালক হিসাবে ফোকলোর ডিপার্টমেন্টে যুক্ত হলাম। আমি যেহেতু অসাম্প্রদায়িক, আমার চিন্তা চেতনায় অসাম্প্রায়িকতাই প্রাধান্য পাবে। বঙ্গবন্ধু ক্ষমতায় তখন। বাংলা একাডেমির প্রোগ্রামগুলো আমরা সেক্যুলারিজমের আদর্শে বিন্যস্ত করতাম। কিন্তু যখনই বঙ্গবন্ধুকে হত্যা করা হলো, তখন আমার উপর খড়গ নেমে আসে। আশরাফ সিদ্দিকী সাহেব তখন পরিচালক। সরকার হয়তো তাকে নির্দেশ দিয়েছিল যে, একে সংকুচিতভাবে রাখতে হবে। কারণ, আমাদের বর্তমান সরকারের যে আদর্শ এবং নীতি, তার চিন্তা ভাবনা এবং কাজকাম সবটাই ভিন্নমুখী। তো তাকে কী করা যায়! তাকে ডাম করা হোক ফোকলোর ডিপার্টমেন্টে। ওই ডিপার্টমেন্টের যেহেতু কোনো গুরুত্ব নাই, ওখানে থাক, ওখান থেকে কিছু করতে পারবে না। কিন্তু আমার মনে হলো, দেখি, আমি কিছু করতে পারি কি না! তখন আমি ধীরে ধীরে বোঝার চেষ্টা করলাম যে ফোকলোর ব্যাপারটা কী! এখানে যে বিপুল সংগ্রহ ছিল, শহীদুল্লাহ সাহেব, এনামুল সাহেবের সময়ের অনেক সংগ্রহ ছিল, সেগুলোও দেখলাম। দেখে মনে হলো এগুলো নিয়ে কি আধুনিকভাবে কোনো কাজ করা যায় না! যেভাবে এখানে কাজ করা হচ্ছে, আমার তো মনে হয় না এটা ফোকলোর ব্যাখ্যার আধুনিক পদ্ধতি। তখন আমি ডক্টর নওয়াজেশ আহমদের সাথে একদিন আলাপ করলাম। তিনি কৃষি বিজ্ঞানী। উনার ভাই নাইবুদ্দিন আহমদ আমার কলিগ ছিলেন ময়মনসিংহ কৃষি বিশ্ববিদ্যালয়ে। এবং আমরা পাশাপাশি গ্রামের মানুষও। তো নাইবুদ্দিন সাহেব আমাকে একদিন বললেন যে, আপনার জন্য একটা সুখবর আছে। বললাম কী সুখবর? বলল যে, ফোর্ড ফাউন্ডেশন, বাংলাদেশের ফোকলোর তো সমৃদ্ধ, সে জন্য ওরা একটা গ্রান্ট দিতে চায়। ওদের আগ্রহ ছিল শিল্পকলায় দিবে। কিন্তু আমি বলেছি ওদের দিলে কোনো কাজ হবে না। বাংলা একাডেমিতে শামসুজ্জামান আছে, তাকে দেন। তারা রাজি হলো। ওদের একটা টিম আসবে। আপনি তাদের সাথে কথাবার্তা বলুন। মনজুরে মওলা সাহেব তখন মহাপরিচালক। তাকে আমি বললাম, উনি আগ্রহ দেখালেন বেশ। কিন্তু আগ্রহ দেখিয়ে বললেন, সবটাই ঠিক আছে। আমাদেরও আগ্রহ আছে। কিন্তু ওরা এলে ওদের সাথে আমি এক কাপ চা খাব আর পাঁচ মিনিট কথা বলব। তরপর বাকিটা সব আপনাকেই করতে হবে। তারা চা খেয়ে আমার ঘরে এসে বসল। আমার সম্পর্কে জানল। বাংলা একাডেমির পটভূমিটা জানল। সংগ্রহের ইতিহাস জানল। এখানে কিভাবে কাজ করা যায় জানল। সব জেনে বলল, আমরা নিউইয়ার্ক যাচ্ছি, সেখানে আমাদের অফিস, ওইখান থেকে আমরা সিদ্ধান্ত নেব। পরে তারা সিদ্ধান্ত জানাল যে বাংলা একাডেমিতে গ্রান্ট দেয়া যায়। এবং তারা একটা কথা বলল যে, এখানে তো ভালো ফোকলোরিস্ট বা কালচার সম্পর্কে তাত্ত্বিক জ্ঞানঅলা কেউ নেই। কথাটা কিন্তু ঠিক। অনেকেই লিখেছেন, কিন্তু তাত্ত্বিক জ্ঞান ছাড়াই লিখেছেন। একমাত্র সংস্কৃতি বিষয়ে বোরহানউদ্দিন খান জাহাঙ্গীর ছাড়া আর কেউই কিন্তু তাত্ত্বিকভাবে লেখাপড়া করেননি। তো ওরা ডক্টর জোশির কথা বলল। উনি ইন্ডিয়ান, ইন্ডিয়া থেকে আসবেন। পূর্ব পাঞ্জাব থেকে। তোমাদের সংস্কৃতির সাথে ওদের সংস্কৃতির একটা মিল আছে, সে বুঝতে পারবে। অত্যন্ত ভদ্র মানুষ। সুশিক্ষিত মানুষ। তার ভাই অন্য একটা বিশ্ববিদ্যালয়ের উপাচার্য ছিলেন। উনি এলেন। উনার সাথে আমার কথাবার্তা হলো। উনি আমাকে পছন্দ করলেন যে আমাকে দিয়ে কাজটা হবে। তারপর উনি সালাহ্উদ্দিন সাহেবের সাথে কথা বললেন।